Alegerile europarlamentare 2014, cel mai amplu proces electoral din spaţiul vechiului continent, s-au încheiat în această seară. Sondajele arată că PSD a obținut cel mai mare număr de voturi, aproximativ 40%, în timp ce liberalii nu au ajuns nici la 15 procente.

Ministerul român al Afacerilor Externe a organizat pentru aceste alegeri europarlamentare 190 de secții de votare în afara ţării.

Click pentru adresa fiecărei secţii

ORA 22:35. Prezența la vot la alegerile europarlamentare 2014 a fost de 32,16%, a anunțat Biroul Electoral Central. În mediul urban s-au prezentat la urne 28,69%, în timp ce în mediul rural au votat 36,88%. Prezența la vot la alegerile europarlamentare din 2009 a fost de 27,21%.

În 23 de județe prezența la vot a fost superioară mediei calculate la nivel național.

Prezențe mai mari s-au înregistrat în județele:

Olt: 46,57%

Ilfov: 42,26%

Mehedinți: 40,17%

Teleorman: 39,84%

Giurgiu: 39,12%

Participare mai redusă la vot s-a înregistrat în județele:

Maramureș: 25,31%

Tulcea: 27,12%

Ialomița: 27,66%

Timiș: 27,94%

Vaslui: 28,22%

În București prezența la vot a fost de 26,93%, iar pe sectoare situația se prezintă astfel:

Sectorul 1: 34,53%

Sectorul 2: 27,69%

Sectorul 3: 24,98%

Sectorul 4: 26,62%

Sectorul 5: 21,93%

Sectorul 6: 27,78%

ORA 21.44. EXIT POLL europarlamentare 2014. În mai multe state membre ale UE au fost publicate estimări privind prezența la vot și rezultatele alegerilor.

În Franța, partidul ultranaţionalist Frontul Naţional se clasează pe primul loc cu 25%, conform sondajelor exit-poll difuzate de Le Monde. Conform sondajelor efectuate de institutele Ipsos/Steria, pe locul al doilea se situează partidul de centru-dreapta Uniunea pentru o Mişcare Populară (UMP, de opoziţie), cu 20,3%, potrivit Mediafax.

Conservatorii din CDU/CSU, conduşi de cancelarul Angela Merkel, sunt pe primul loc în scrutinul europarlamentar din Germania, arată exit poll-urile.

Alianţa CDU/CSU este creditată cu 36% din voturi (faţă de 37,9% în 2009), iar social-democraţii (SPD), cu 27,5%, faţă de 20,8% în 2009.

În Grecia, stânga radicală se clasează pe primul loc la europarlamentare, cu 26% şi 30% din voturi , iar Noua Democraţie (ND, dreapta), a premierului Antonis Samaras, ar avea între 23% şi 27%, conform sondajelor.

În Austria, partidul de centru-dreapta OVP (creştin-democrat) se clasează pe primul loc în scrutinul europarlamentar, cu 27,9%, conform sondajelor efectuate la ieşirea de la urne, informează AFP.

Partidul Libertăţii (FPOe, extremă-dreapta) este pe locul al treilea, cu 19,9% din voturi, faţă de 12,7% în 2009.

ORA 21.11. Potrivit unui sondaj telefonic efectuat de IRES, Alianța PSD-UNPR-PC a obținut cele mai multe voturi, respectiv 41%. Pe locul doi, la mare distanță, a ieșit PNL, cu 14%, urmat la mică distanță de PDL, care a fost votat de 10%.

ORA 20.30. Până la ora 19.00 au votat 26,52% dintre alegătorii înscriși pe listele de electorale, a anunțat Biroul Electoral Central. În urmă cu cinci ani, prezența la vot la ora 19.00 era mai mică cu cinci procente (21,63%).

În mediul urban au votat 23,69% dintre alegători, iar în mediul rural – 30.37%.

ORA 20.20. Numărul incidentelor electorale înregistrate de Ministerul Afacerilor Interne creşte de la o oră la alta. Oficialii instituţiei au anunţat că 40 dintre sesizările de astăzi sunt anchetate ca posibile infracţiuni. Cele mai multe au fost în Bucureşti, Dâmboviţa, Mehedinţi, Dolj şi Teleorman.

ORA 20.05. Până la ora 18.00, în cele 18 secții de votare din Spania s-au prezentat aproximativ 1.600 de români, iar în cele două secții de la Lisabona – sub 500.

Există însă și probleme în cazul românilor care votează în altă țară decât cea de origine. Aceștia pot vota în mai multe țări pentru candidații din Româinia, chiar dacă au decis să voteze candidații din țara de rezidență.

ORA 18.40. 46 de persoane aflate în arestul Poliţiei Judeţene Constanţa şi alte trei persoane arestate la domiciliu au votat, duminică, la alegerile europarlamentare. La Penitenciarul Poarta Albă şi-au exprimat acest drept aproape 1.000 de deţinuţi, între care Cristian Borcea şi Victor Becali.

ORA 17.30. Până la ora 16.00 au votat 18,41% dintre alegătorii înscriși pe listele de electorale, a anunțat Biroul Electoral Central.

În mediul urban au votat 17,11% dintre alegători, iar în mediul rural – 20.18%.

Cea mai mare participare s-a înregistrat în județele Olt (25,07%), Ilfov (23,75%), Mehedinți (22,92%), Dâmbovița (22,51 %) și Prahova (21,39%).

În schimb, cea mai scăzută prezență s-a înregistrat în Ialomița (14,11%), Maramureș (14,52%), Timiș (15,38%), Arad (15,59%) și Buzău (15,62%).

În București, prezența la vot a fost mai mică decât media pe țară – 16,36%. Cei mai mulți alegători au votat în Sectorul 1 (21,04%), iar cei mai puțini – în Sectorul 5 (13,20%).

ORA 16.55. PDL a sesizat BEJ Prahova că la Câmpina se face turism electoral, după ce zeci de persoane din localităţi învecinate au votat pe liste suplimentare în secţia de votare amenajată în incinta unei rafinării.

Potrivit reprezentanţilor Biroului Electoral Judeţean (BEJ) Prahova, sesizarea depusă de PDL a fost înaintată Inspectoratului de Poliţie Judeţean Prahova.

ORA 16.35. PDL Cluj a depus o plângere la BEJ, reclamând că viceprimarul comunei Chinteni, Teodor Miron (PSD), a dus mai multe persoane la vot cu microbuzul şcolii, apoi le-a oferit îngheţată.

În replică, primarul din localitate spune că transportul alegătorilor este obligaţia autorităţilor.

Purtătorul de cuvânt al BEJ Cluj, Dan Tegzeşiu, a declarat că plângerea PDL a fost înregistrată şi va fi analizată.

ORA 15.45. BEC a emis o circulară prin care se interzice eliberarea către reprezentanţii partidelor politice de copii ale listelor electorale suplimentare din secţiile de votare, a anunţat, purtătorul de cuvânt al BEC, Marian Muhuleţ.

Muhuleț a precizat că până acum la Biroul Electoral Central a fost depusă o singură sesizare, respectiv o contestaţie de la Brăila, depusă de PDL la o decizie BEJ prin care s-a respins solicitarea de eliberare a copiilor listelor electorale suplimentare de la fiecare secţie de votare din Brăila.

„În acest sens, BEC a respins contestaţia PDL Brăila şi, ca urmare a unei solicitări de la BEJ Vâlcea cu un subiect similar, am emis o circulară prin care nu se dă acordul pentru obţinerea de copii ale listelor electorale suplimentare din secţiile de votare de către reprezentanţii partidelor politice”, a precizat Muhuleț.

ORA 15.35. Reprezentanţii Alianţei PSD-UNPR-PC au reclamat Biroului Electoral Judeţean (BEJ) Dolj că preşedintele unei secţii de votare din Craiova a refuzat solicitările de urnă mobilă pentru pacienţii internaţi la Spitalul „Filantropia” din oraş.

ORA 15.05. Pacienţii de la Spitalul „Sfântul Spiridon” şi Institutul de Oncologie din Iaşi nu pot vota la alegerile europarlamentare.

Reprezentanţii Biroului Electoral Judeţean susţin că listele nominale cu bolnavii care ar fi vrut să voteze nu au fost depuse în termenul legal.

ORA 14.35. Potrivit unui exit poll Operations Research, PSD este cotat cu 43% din sufragii, fiind urmat de PDL (14%), PNL (14%), PMP (9%), UDMR (4%), Forța Civică (4%), PP-DD (4%) și Mircea Diaconu (4%), în condițiile unei prezențe la vot de 11,8%.

ORA 14.30. Potrivit BEC, prezenţa la vot până la ora 13.00 a fost de 12,54%.

Cei mai mulţi alegători prezenţi la urne au fost din Olt (17,62%), Dâmboviţa (15,92%), Ilfov (15,69%), Teleorman (15,31%) şi cei mai puţini din Maramureş (9,02%), Timiş (9,94%), Arad (10,27%), Ialomiţa (10,47%).

În Bucureşti, prezenţa la vot a fost până la ora 13.00, de 11,3%.

ORA 14.15. Într-o comună din Gorj alegătorii au fost ademeniţi cu papuci de casă şi bere. Iar şoferul unui microbuz este cercetat de poliţişti că ar fi dus cu maşina la vot şase persoane.

ORA 14.05. Potrivit MAI, au fost depuse 59 de sesizări privind incidente la vot. Cele mai multe au fost depuse la Bucureşti.

Se fac cercetări în şase situaţii reprezentând posibile infracţiuni.

Viceprimarul din Cogealac a sesizat că se distribuie pâine în scop electoral.

ORA 13.40. În judeţul Olt a fost semnalată prezenţa unor microbuze albe, fără numere de înmatriculare care se deplasează între trei secţii de votare.

La sediul în care funcţionează call center-ul Pro Democraţia au fost primite multe sesizări din teritoriu conform cărora, în afara secţiilor se împart afişe şi pliante cu partidele prezente pe liste.

Totodată, o studentă care stă la căminul de lângă Liceul Henri Coandă a semnalat că reprezentanţii unui partid ar fi promis studenţilor sume cuprinse între 30 şi 50 de lei pentru acordarea votului.

ORA 13.30. PSD Cluj a depus o sesizare la Biroul Electoral Judeţean (BEJ) Cluj, reclamând că reprezentanţi ai PDL trimit oamenilor SMS-uri prin care îi îndeamnă să voteze la europarlamentare cu liderul filialei judeţe, Daniel Buda.

ORA 13.00. În sectorul 1, la secţia de votare de la şcoala Uruguay votul a fost oprit pentru 10 minute. 40 de persoane sunt verificate dacă au votat de mai multe ori.

Ele aveau domiciliul în Giurgiu.

ORA 12.50. Fiica lui Mircea Geoană a votat pentru prima oară. Ea a vorbit despre europarlamentarul ideal, care trebuie să ştie să se exprime şi să capete ce e mai bun pentru România.

ORA 12.20. Poliţiştii Secţiei 16 din Capitală verifică un incident care a avut loc într-o secţie de votare din Şcoala nr. 99, în Sectorul 4, unde membri ai altei secţii au vrut să voteze pentru europarlamentare pe listele suplimentare, dar au primit buletine de vot pentru parlamentarele din Colegiul 8.

ORA 12.09. După ce a votat, Traian Băsescu a fost întâmpinat de mai multe persoane care l-au huiduit.

ORA 12.00. Preşedintele Traian Băsescu a votat la Liceul A. D. Xenopol. El a venit împreună cu soţia sa, Maria.

Elena Băsescu a venit mai devreme la vot. Întrebat în legătură cu acest lucru, preşedintele a răspuns: "A plecat din cuib".

„Am votat pentru un partid nou care sper eu, va reuşi să continue procesele de reformare a statului, astfel ca România să devină un stat cu o justiţie credibilă, cu instituţii credibile, care să fie la dispoziţia cetăţenilor, nu la a partidelor.

Le ştiu deja entuziasmul, şi mi-aş dori enorm să contamineze România.

Astăzi, la ora 10.00, avem o prezenţă mai bună decât cea din 2009. Este esenţial, ca prin participare, românii să arate că sunt ataşaţi UE. Dacă nu au nicio opţiune pentru niciun partid, tot trebuie să vină la vot şi să anuleze tot buletinul. Dar trebuie să demonstreze, prin prezenţă, că sunt interesaţi de UE.

Ani de zile, de câte ori se vorbea de ataşamentul României la valorile UE se scotea în evidenţă participarea foarte slabă. Participarea e cel mai important lucru pe care România poate să îl dea UE faţă de ataşamentul la această structură”, a declarat Traian Băsescu.

ORA 11.35. Până la ora 10.00 au votat 4,61 din numărul alegătorilor, 4,30% în mediul urban şi 5,03% în mediul rural, potrivit Biroului Electoral Central.

În 22 de judeţe prezenţa a fost superioară faţă de media la nivel naţional.

Cei mai mulţi alegători au venit la vot în judeţele Olt (7,8%), Teleorman (6,72%), Ilfov (6,19%), Dâmboviţa (6,13%), Mehedinţi (6,03%) şi cei mai puţini în Maramureş (3,09%), Timiş (3,52%), Sibiu (3,54%), Iaşi (3,69%).

În Bucureşti, prezenţa la vot a fost de 3,64% (sectorul 1 - 4,1%, sectorul 2 - 3,81%, sectorul 3 - 3,38%, sectorul 4 - 3,66%, sectorul 5 - 2,98%, sectorul 6 - 3,97%).

ORA 11.17. Daniel Constantin a votat la Şcoala nr.1, în Corbeanca.

„Cred că este un vot mult mai important decât conştientizăm în anumite zile, suntem parte a Europei, suntem un stat care am început să ne manifestăm, cu cât suntem mai mulţi la vot cu atât apărăm mai bine cetăţenii României. Am remarcat că în anumite secţii de votare se folosesc anumite culori, este un lucru regretabil”, a spus Daniel Constantin.

ORA 11.16. Ion Iliescu, fostul președinte al României, a votat la Liceul „Jean Monnet”, din București. Ion Iliescu a declarat că a votat „pentru ca să ne consolidăm statutul nostru de membru al UE”. „Pe de altă parte, aș vrea ca, prin contribuția noastră, să consolidăm locul și rolul grupului socialist și social-democrat din Parlamentul European”, a mai spus Ion Iliescu.

ORA 10.57. „Fiecare român îşi poate ajuta ţara ieşind şi votând pentru un viitor european, pentru un viitor prosper. Sunt convins că la sfârşitul acestei zile forţele binelui vor fi înaintea celor ale răului, celor care vor să ţină România în afara unui destin european”, a declarat, după vot, Cătălin Predoiu, candidatul PDL la prezidenţiale.

ORA 10.21. Deputatul Elena Udrea a votat la Colegiul „Mihai Eminescu” din București. „Am votat pentru energie, pentru tinerețe. Am votat pentru competență și performanță”, a declarat Elena Udrea, la ieșirea de la urne.

ORA 10.10. „Cu siguranţă toţi cei care doresc să fie implicaţi în Europa vor veni la vot, mă aştept ca schimbările după 10 ani să fie în bine. 2014 este anul în care se schimbă România şi Europa sunt convins că vor fi schimbări în bine”, a declarat Victor Ponta, care a votat alături de soţia sa, Daciana, la Şcoala 17 din Bucureşti.

Potrivit acestuia, miza alegerilor de duminică este extrem de importantă şi pentru cei care nu votează, nu doar pentru cei care votează.

ORA 9.31. "Am votat pentru bunăstare. Îi invit pe români să voteze", a declarat Lucian Blaga, care a votat împreună cu Gheorghe Flutur, la Liceul I.L. Caragiale din Bucureşti.

ORA 9.13. Liderul PNL Crin Antonescu a votat la Şcoala 73 din Bucureşti.

„Ştiţi bine pentru ce am votat. Cel mai important lucru este că m-am prezentat să votez. Cred că e un gest civic şi cetăţenesc şi elementar să dăm acest vot. Este clar din toate evaluările că vom avea o prezenţă mică la vot. Sper să nu fie extrem de mică”, a declarat Crin Antonescu.

ORA 9.00. Liviu Dragnea a votat la Liceul Xenopol: „Am votat pentru viitorul României, pentru europarlamentarii care vor fi mândri de ţara lor, pentru cei ce vor merge la Bruxelles să spună tuturor că România e o ţară cu drepturi egale, care vor merge să spună că avem aceleaşi drepturi”.

„Din discuţiile cu Oprea, lucrurile sunt foarte bine organizate. L-a asigurat pe premier că alegerile vor fi organizate bine şi dacă apar incidente, structurile MAI sunt pregătite să intervină”, a spus Liviu Dragnea.

ORA 8.50. Procesul de votare la secţiile 158 şi 159, din cadrul Şcolii nr. 181, din Sectorul 1 al Capitalei, a fost întrerupt pentru zece minute.

ORA 8.46. „Am votat pentru o Europă puternică, pentru o prezenţă echilibrată şi o prezenţă a comunităţii maghiare în PE şi cu gândul la viitorul nostru comun.

Eu cred că undeva la nivelul anului 2009 va fi prezenţa. Eu aş dori o prezenţă cât mai mare fiindcă legitimitatea e extrem de importantă şi mesajul că suntem o ţară şi o comunitate care ia în serios rolul UE”, a declarat Kelemen Hunor, după ce şi-a exprimat opţiunea electorală.

ORA 8:05 Subcomisarul Monica Dajbog, purtător de cuvânt al MAI, a transmis primele date ale zilei privind desfăşurarea procesului electoral.

ORA 7:19 Ministrul de Interne Gabriel Oprea este matinal, tocmai a votat, la Şcoala Nr.150 Eroii Sanitari din Capitală. "Am votat pentru România şi pentru Europa", a spus oficialul. "Eu sunt de obicei matinal. De aici merg la Ministerul de Interne. Ministerul are obligaţia ca alegerile de azi să fie perfect legale şi să exprime voinţa românilor. Cred în viitorul României în Europa şi al locului României în Europa", a adăugat Gabriel Oprea.

ORA 7:00 Secţiile de votare s-au deschis oficial si pe teritoriul României.

---------------------------

Cum votăm

Înainte de a pleca de acasă, asiguraţi-vă că aveţi la dumneavoastră cartea de identitate, fără de care nu puteţi vota. Românii din străinătate pot folosi şi paşaportul pentru a se legitima.

Înainte de a intra în secţia de votare, verificaţi listele de alegători afişate la intrare pentru a vă asigura că sunteţi înscrişi la respectiva secţie.

Dacă nu vă aflaţi în localitatea de domiciliu, puteţi solicita să fiţi trecuţi pe listele suplimentare la orice altă secţie.

Dacă vă grăbiţi să votaţi dimineaţă, o puteţi face încă de la ora 7, când se deschid toate secţiile de vot din România. Ele se închid la ora 21. Cei care se află încă în interiorul secţiei la ora 21 îşi pot exercita dreptul de vot.

Odată intraţi în incinta secţiei şi identificaţi pe liste, primiţi în schimbul cărţii de identitate buletinul şi stampila, după care intraţi singuri în cabina de vot. Potrivit legii, nimeni, sub nici un motiv sau pretext, nu are voie să intre cu dumneavoastră.

Uitaţi-vă cu atenţie pe toate paginile buletinului pentru a găsi candidatul sau partidul preferat. Aplicaţi ştampila strict în interiorul chenarului, altfel votul dumneavostră poate fi anulat.

Mare atenţie: nu aveţi voie să filmaţi sau să vă fotografiaţi votul.

Împăturiţi buletinul înainte de a ieşi din cabină, apoi îl introduceţi în urnă.

Înainte de a pleca, aveţi grijă să returnaţi ştampila şi să vă recuperaţi cartea de identitate.

Evitaţi situaţiile sancţionate de lege! Mita electorală se pedepseşte cu închisoare de la 6 luni la 3 ani. Frauda la vot este de asemenea pedepsită de lege: cei care votează fără drept, votul multiplu sau utilizarea unui act de identitate fals se pedepsesc cu închisoarea de la 6 luni la 3 ani sau cu amendă între 1800 şi 150.000 de lei.

Candidaţii

Buletinul de vot pentru alegerile europarlamentare are opt pagini A4 şi este compus din două foi A3.

Partidele înscrise şi prezente pe buletinele de vot sunt următoarele: PDL, PMP, UDMR, Alianţa electorală PSD-UNPR-PC, PNL, PRM, Alianţa Naţională a Agricultorilor, Partidul Dreptăţii Sociale, Partidul Noua Republică, Partidul Verde, Forţa Civică, Partidul Ecologist Român, Partidul Alternativa Socialistă, PNŢCD şi PPDD.

Ultimii pe buletinele de vot sunt înscrişi candidaţii independenţi: Georgiana-Corina Ungureanu, Constantin-Titian Filip, Dănuţ Liga, Paul Purea, Iulian Capsali Pericle, Peter Costea, Mircea Diaconu şi Valentin Eugen Dăeanu.

Euroalegerile în cifre

18.226.995 de alegători sunt aşteptaţi la urne în 18.532 de secţii de votare pe teritoriul României pentru a-şi desemna cei 32 de reprezentanţi ai României în Parlamentul European.

27.027 de deţinuţi au drept de vot la euroalegerile de duminică.

În Bucureşti sunt deschise, începând cu ora 7, 1245 de secţii de votare. În sectorul 1 al Capitalei sunt organizate 162 de secţii, în sectorul 2 - 202, în sectorul 3 - 274, în sectorul 4 - 178, în sectorul 5 - 196, iar în sectorul 6 - 233.

Digi24 deschide ziua alegerilor:

VIDEO Digi24 În toată ţara, alegătorii sunt aşteptaţi la urne. Corespondenţii Digi24 din toate staţiile locale transmit informaţii despre secţiile de votare deschise în toate regiunile României, dar şi despre prezenţa la vot semnalată la ultimele alegeri.

Digi24 Constanţa:

Digi24 Iaşi:

Digi24 Oradea:

Digi24 Craiova:

Digi24 Cluj:

Digi24 Braşov:

La Timişoara au loc duminică şi alegeri parlamentare parţiale: